
Parlamentul României

Camera Deputaţilor

COMISIA PENTRU ADMINISTRAŢIE PUBLICĂ  

                22 martie 2000

AMENAJAREA TERITORIULUI ŞI ECHILIBRU 

            Nr. 1252/ XVIII/6           

                                 ECOLOGIC                                                                                                               

A  V  I  Z

asupra proiectului de Lege pentru aprobarea Ordonanţei Guvernului nr.3/2000 privind organizarea activităţii agenţilor imobiliari


Cu adresa nr.11 din 3 februarie 2000, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării, cu proiectul de Lege pentru aprobarea Ordonanţei Guvernului nr.3/2000 privind organizarea activităţii agenţilor imobiliari. 



În şedinţele din 16 februarie şi 15 martie 2000, Comisia pentru administraţie publică, amenajarea teritoriului şi echilibru ecologic a examinat proiectul de lege sus-menţionat şi a hotărât să propună respingerea acestuia, pentru următoarele motive:



1. Potrivit art.1 lit.S, pct.1 din legea nr.206/1999 privind abilitarea Guvernului de a emite ordonanţe, ordonanţa analizată trebuia să aibă ca obiect “organizarea şi funcţionarea agenţiilor imobiliare”, nicidecum “organizarea şi funcţionarea agenţilor imobiliari”. Procedând în acest mod, Guvernul a deturnat voinţa legiuitorului, care viza organizarea activităţilor imobiliare de către persoane juridice – ca subiecte de drept – şi nu ca persoană fizică prestatoare de servicii.



In acest fel, Guvernul a nesocotit atât dispoziţiile Legii nr.206/1999, cât şi cele ale art.114 alin.(2) din Constituţie, privitoare la obligativitatea respecătrii limitelor delegării legislative. 



2. Crearea prin Ordonanţă, a Uniunii Naţionale a Agenţilor Imobiliari, ca persoană juridică autonomă, prin transformarea actualei Asociaţii Române a Agenţilor Imobiliari încalcă atât dispoziţiile art.116 (3) cât şi ale art.114 (1) din Constituţie, potrivit cărora autorităţile administrative autonome se pot înfiinţa numai prin lege organică; delegarea legislativă nu se poate face în materia legilor organice. 



3. Din documentaţia existentă, nu rezultă dacă membrii Asociaţiei a cărei reorganizare  se face prin ordonanţă, au fost consultaţi şi şi-au dat acordul la efectuarea unei astfel de operaţiuni, precum şi la trecerea actualei persoane juridice  din sfera dreptului privat în sfera dreptului public. Socotim că ilegală este şi dispoziţia cuprinsă în art.32 alin.(2) prin care se stabileşte obligativitatea organizării Congresului de transformare, fixându-se şi termenul limită. 



4. Contrară prevederilor art.37 alin.(1) din Constituţie, privitoare la libertatea de asociere, este şi dispoziţia conţinută la art.32 alin.(2) din ordonanţă, care obligă la înscrierea în Uniune a tuturor agenţilor imobiliari, persoane fizice şi juridice, existenţi. 



5. Prin ordonanţă se atribuie agenţilor imobiliari competenţe stabilite prin legi organice notarilor publici, fapt care contravine principiului constituţional al delegării legislative numai în materia legilor ordinare. 



Faţă de cele mai sus arătate, apreciem că, prin conţinutul său, Ordonanţa nr.3/2000 nesocoteşte ordinea de drept instituită de Constituţie şi de legile organice în materie aşa încât se impune respingerea acesteia. 

